**Remus Azoiței** (hegedű) – A brit klasszikus zenei havilap, *The Strad* szerint „egy gátlástalan, érzelemgazdag és mesés technikájú virtuóz”. 1985-ben, mindössze 8 évesen, lépett színpadra szülővárosában a Galați-i szimfonikus zenekarral, 1995-ben diplomázott a bukaresti Konzervatóriumban Daniel Podlovski osztályában. A diploma megszerzése után a híres New York-i Juilliard School ösztöndíjasa lett, ahol Dorothy DeLay és Itzhak Perlman voltak mesterei; tanulmányai elvégzése után megkapta a *Master of Music* címet.

Rangos koncerthelyszíneken lépett fel, mint például a New York-i Carnegie Hall, az amszterdami Concertgebouw, a párizsi Salle Cortot, a berlini Konzerthaus, a londoni St. Martin-in-the-Fields és Wigmore Hall, a velencei Teatro La Fenice, a madridi Auditorio Nacional, vagy a bécsi Konzerthaus. Részt vett a tokiói, Cambridge-i, londoni, berlini, heidelbergi és santanderi zenei fesztiválokon. Olyan híres zenészekkel lépett fel mint Lawrence Foster, David Geringas, Gérard Caussé, Michael Sanderling és Adrian Brendel, valamint együtt koncertezett a Berlini Kamarazenekarral, a Belgiumi Nemzeti Zenekarral vagy a Francia Rádió Szimfonikus Zenekarával. 2005-ben, a George Enescu Nemzetközi Fesztiválon Nigel Kennedyvel közösen adta elő Bach D-moll Hegedű kettősversenyét, amelyet több mint 19 rádió és tévéállomás közvetített, többek közt a BBC, ARTE és a Mezzo.

Remus Azoiței a világon elsőként készítette el Eduard Stannal közösen George Enescu összes hegedűre és zongorára írt műveinek felvételét. A *Gramophone* zenei folyóirat így jellemezte kifinomult és elragadó stílusát: „egy olyan előadóművész, aki egy nagyon sajátos módon ötvözi a temperamentumos, a mesteri és az elegáns előadásmódot”. 2009-ben a Román Kulturális Intézet támogatásával egy 15 részes európai és amerikai turnén vett részt Eduard Stannal. Az amerikai fővárosban tartott koncertje után a *Washington Post* megjegyezte: „Azoiţei könnyed melodikus érzékenységgel és ragyogó technikával játszik”.

2001-ben a londoni Királyi Zeneakadémia hegedő tanárává nevezték ki. 2007-ben megalapította a londoni Enescu Társaságot amelynek a mai napig művészeti vezetője.

2005-ben az Románia elnöke Kulturális Érdemrend tisztikeresztjével, 2013-ban I. Mihály román király Román Koronarend lovagkeresztjével ismerte el munkásságát.

**Eduard Stan** (zongora) – a *Frankfurter Allgemeine Zeitung* elismerő szavai szerint a „hangszínre, árnyalatokra és színekre” kimondottan érzékeny művész. Európában, az Egyesült Államokban és Izraelben lépett fel, valamint olyan neves helyszíneken mint a Carnegie Hall, a washingtoni Kennedy Center, a londoni Wigmore Hall, a berlini Konzerthaus és Filharmónia, a bécsi Konzerthaus, párizsi Salle Cortot, a Concertgebouw, a madridi Auditorio Nacional, a brüsszeli Palais des Beaux Arts és a Flagey Palota, a prágai Rudolfinum, a müncheni Gasteig, a hamburgi Laeiszhalle, a stockholmi Konserthus, a koppenhágai Királynői Terem, a haifai Rapaport Terem és mások.

Részt vett a franciaországi Massenet és a Lille Pianos, a romániai George Enescu, a csehországi Mid-Europe, a németországi Brunswick Classix, az írországi Schumann Galway, és a luxemburgi Bourglinster fesztiválokon. 2015-ben a svédországi Julita Zenei Fesztiválon, 2016-ban pedig a londoni Menuhin Fesztiválon lépett közönség elé. Szólistaként több nemzetközi zenekarral koncertezett, többek közt a George Enescu Filharmonikus Zenekarral és a Román Rádió Zenekarával, olyan karmesterek vezénylete mellett, mint Cristian Mandeal, Christian Badea, Jin Wang, Shinya Ozaki, Theo Wolters, Thomas Dorsch és mások.

A hannoveri Színi- és Zeneakadémián végezte zongoratanulmányait Arie Vardi és Karl-Heinz Kämmerling tanítványaként, ahol koncert-szólista mesterdiplomát szerzett. Ugyanitt karmesteri tanulmányokat is folytatott. Számos és változatos szóló- és kamaramű felvételt készített mely átível Bach, Chopin és Debussy munkásságán. Az elmúlt majd’ két évtizedben egy sikeres művészi duót alkot Remus Azoiței hegedűművésszel – 2005 és 2006 között együtt készítették el George Enescu összes hegedűre és zongorára írt műveinek hangfelvételét a németországi Hänssler Classic Zeneműkiadónál.